Նիլ Մոպե

Նիլ Մոպե (ֆր.՝ Neal Maupay, օգոստոսի 14, 1996(1996-08-14), Բիարրից), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Բրայթոն ընդ Հոուվ Ալբիոնի կազմում։ Խաղում է կենտրոնական հարձակվողի դիրքում։


== Ակումբային կարիերա ==


=== Նիս ===
Մոպեն Նիսի ակադեմիայի սան է։ Իր պրոֆեսիոնալ դեբյուտը նշեց 2012 թվականի սեպտեմբերի 15-ին՝ 16 տարեկան և 32 օրական հասակում՝ փոխարինելով Էրիկ Բոտեակին Բրեստի դեմ խաղում։ Իր առաջին գոլը խփեց դեկտեմբերի 15-ին՝ գրավելով Էվիանի դարպասը հանդիպման վերջին րոպեին և 3-2 հաշվով հաղթանակ պարգևելով իր թիմին։ 2013 թվականի հունվարին Մոպեն երկարաձգեց իր պայմանագիրը ակումբի հետ մինչև 2015 թվականը։ Փետրվարի 16-ին նա խփեց Բաստիայի դեմ հանդիպման միակ գնդակը՝ 1-0 հաշվով հաղթանակ պարգևելով Նիսին։ Ապրիլին ֆրանսիացին ստացավ խաչաձև կապանների վնասվածք՝ բաց թողելով շուրջ 8 ամիս։ Իր առաջին մրցաշրջանում Մոպեն անցկացրեց 19 հանդիպում՝ դառնալով 4 գոլի և 1 գոլային փոխանցման հեղինակ։
2014 թվականի հունվարի 21-ին Մոպեն գոլի և գոլային փոխանցման հեղինակ դարձավ Ֆրանսիայի գավաթի Օլիմպիկ Մարսելի դեմ խաղում։ Փետրվարի 8-ին նա գոլ խփեց Վալենսյենի դեմ խաղում, սակայն Նիսը պարտվեց 2-1 հաշվով։ 2015 թվականի հունվարի 31-ին Մոպեն հեռացվեց խաղադաշտից Մեցի դեմ խաղում՝ կարմիր քարտ ստանալով հանդիպման 73-րդ րոպեին։ Մայիսի 23-ին ֆրանսիացին գոլ խփեց Թուլուզի դեմ խաղում՝ օգնելով իր թիմին հաղթել 3-2 հաշվով։ Նիսի կազմում Մոպեն անցկացրեց 53 հանդիպում՝ դառնալով 9 գոլի և 3 գոլային փոխանցման հեղինակ։


=== Սենտ Էտիեն ===
2015 թվականի օգոստոսի 10-ին Մոպեն 4 տարվա պայմանագիր կնքեց Սենտ Էտիենի հետ։ Իր դեբյուտը նշեց օգոստոսի 23-ին՝ փոխարինման մտնելով Լորյանի դեմ խաղում և այս խաղում դառնալով գոլային փոխանցման հեղինակ։ Եվրոպական առաջնություններում իր առաջին հանդիպումը անցկացրեց օգոստոսի 27-ին՝ Եվրոպայի Լիգայի որակավորման չորրորդ փուլի Միլսամիի դեմ խաղում։ Իր առաջին գոլը Սենտ Էտիենի կազմում Մոպեն խփեց 2016 թվականի հունվարի 3-ին՝ Ֆրանսիայի գավաթի Ռաոն Լ'Էտապի դեմ խաղում։ Փետրվարի 10-ին նա գոլ խփեց Ֆրանսիայի գավաթի Տրուայի դեմ հանդիպման լրացուցիչ ժամանակում՝ օգնելով իր թիմին հաղթել 2-1 հաշվով։ Ապրիլի 9-ին ֆրանսիացին խփեց Տրուայի դեմ հանդիպման միակ գնդակը, իսկ հանդիպումն ավարտվեց 1-0 հաշվով։ Սենտ Էտիենի կազմում Մոպեն անցկացրեց 23 հանդիպում՝ դառնալով 3 գոլի և 2 գոլային փոխանցման հեղինակ։
2016 թվականի հուլիսի 20-ին Մոպեն 1 տարվա վարձավճարով միացավ Բրեստին։ Իր դեբյուտը ակումբի կազմում նշեց հուլիսի 29-ին՝ Գազելեկ Այաչոյի դեմ խաղում։ Իր առաջին գոլը խփեց օգոստոսի 5-ին՝ Օրլեանի դեմ խաղում։ Օգոստոսի 29-ին Մոպեն գոլի հեղինակ դարձավ Սոշոյի դեմ հանդիպման 90-րդ րոպեին։ Օգոստոսին նա ճանաչվեց Լիգա 2-ի ամսվա լավագույն ֆուտբոլիստ։ Սեպտեմբերի 17-ին ֆրանսիացին խփեց Օսերի դեմ հանդիպման միակ գնդակը, իսկ հանդիպումը ավարտվեց 1-0 հաշվով։ Սեպտեմբերի 26-ին Մոպեն գոլի հեղինակ դարձավ Ռեյմսի դեմ հանդիպման 88-րդ րոպեին՝ 2-1 հաշվով հաղթանակ պարգևելով Բրեստին։ Հոկտեմբերի 15-ին նա գոլ խփեց Ստրասբուրգի դեմ խաղի ավելացված ժամանակում՝ օգնելով իր թիմին հաղթել 2-1 հաշվով։ Բրեստի կազմում Մոպեն անցկացրեց 30 հանդիպում՝ դառնալով 11 գոլի և 1 գոլային փոխանցման հեղինակ։


=== Բրենտֆորդ ===
2017 թվականի հուլիսի 14-ին Մոպեն 4 տարվա պայմանագիր կնքեց Բրենտֆորդի հետ։ Իր դեբյուտը Չեմպիոնշիպում նշեց օգոստոսի 5-ին՝ փոխարինման մտնելով Շեֆիլդ Յունայթեդի դեմ խաղում։ Իր առաջին գոլը խփեց օգոստոսի 12-ին՝ Նոթինգհեմ Ֆորեստի դեմ խաղում։ Նոյեմբերի 1-ին Մոպեն գոլի և գոլային փոխանցման հեղինակ դարձավ Բիրմինգհեմ Սիթիի դեմ խաղում։ 2018 թվականի փետրվարի 17-ին՝ Սանդերլենդի դեմ խաղում նա դարձավ գոլի և գոլային փոխանցման հեղինակ՝ օգնելով իր թիմին հաղթել 2-0 հաշվով։ Ապրիլի 2-ին Մոպեն խփեց Բրիստոլ Սիթիի դեմ հանդիպման միակ գնդակը, իսկ հանդիպումն ավարտվեց 1-0 հաշվով։ Ապրիլի 14-ին ֆրանսիացին գոլ խփեց Ֆուլհեմի դեմ հանդիպման վերջին րոպեին՝ փրկելով Բրենտֆորդին պարտությունից։ 2017-18 մրցաշրջանում Մոպեն անցկացրեց 46 հանդիպում՝ դառնալով 13 գոլի և 5 գոլային փոխանցման հեղինակ։
2018 թվականի օգոստոսի 4-ին Մոպեն 2 գոլի և գոլային փոխանցման հեղինակ դարձավ Ռոտերհեմ Յունայթեդի դեմ խաղում։ Օգոստոսի 22-ին նա դուբլ ձևակերպեց Աստոն Վիլլայի դեմ խաղում, իսկ հանդիպումն ավարտվեց 2-2 հաշվով։ Սեպտեմբերի 15-ին ֆրանսիացին 2 գոլ խփեց Ուիգան Ատլետիկի դեմ խաղում։ Թիմի ավագի թևկապով Մոպեն առաջին անգամ խաղադաշտ դուրս եկավ հոկտեմբերի 6-ին՝ Լիդս Յունայթեդի դեմ խաղում՝ այս խաղում դառնալով գոլի հեղինակ։ Նոյեմբերի 3-ին նա 2 գոլային փոխանցում տվեց Միլուոլի դեմ խաղում՝ օգնելով Բրենտֆորդին հաղթել 2-0 հաշվով։ 2019 թվականի փետրվարի 13-ին Մոպեն խփեց Աստոն Վիլլայի դեմ հանդիպման միակ գնդակը խաղի 90-րդ րոպեին՝ 1-0 հաշվով հաղթանակ պարգևելով իր թիմին։ Փետրվարի 28-ին նա London football awards-ում ճանաչվեց Անգլիայի ֆուտբոլային լիգայի լավագույն ֆուտբոլիստ։ Ապրիլի 22-ին Ֆրանսիացին գոլի և գոլային փոխանցման հեղինակ դարձավ Լիդս Յունայթեդի դեմ խաղում։ 2018-19 մրցաշրջանում Մոպեն ճանաչվեց Բրենտֆորդի տարվա լավագույն ֆուտբոլիստ։ Ակումբի կազմում նա անցկացրեց 95 հանդիպում՝ դառնալով 41 գոլի և 14 գոլային փոխանցման հեղինակ։


=== Բրայթոն ընդ Հոուվ Ալբիոն ===
2019 թվականի օգոստոսի 5-ին Մոպեն 4 տարվա պայմանագիր կնքեց Բրայթոն ընդ Հոուվ Ալբիոնի հետ։ Ակումբը նրա համար վճարեց 20 միլիոն ֆունտ ստերլինգ։ Իր դեբյուտը Պրեմիեր Լիգայում նշեց օգոստոսի 10-ին՝ փոխարինման մտնելով Ուոթֆորդի դեմ խաղում և այս խաղում դառնալով գոլի հեղինակ։ Հոկտեմբերի 26-ին Մոպեն գոլ խփեց Էվերթոնի դեմ խաղում։ Դեկտեմբերի 5-ին ֆրանսիացին գոլի հեղինակ դարձավ Արսենալի դեմ հանդիպման 80-րդ րոպեին՝ 2-1 հաշվով հաղթանակ պարգևելով իր թիմին։ Դեկտեմբերի 16-ին նա գոլ խփեց Քրիսթալ Փելասի դեմ խաղում, իսկ հանդիպումն ավարտվեց 1-1 հաշվով։


== Միջազգային կարիերա ==
Մոպեն ներկայացրել է Ֆրանսիան տարբեր տարիքային երիտասարդական հավաքականներում։ 2015 թվականին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում, սակայն Ֆրանսիան դուրս մնաց կիսաեզրափակչից՝ 2-0 հաշվով պարտվելով Իսպանիային։


== Կարիերայի վիճակագրություն ==


=== Ակումբային վիճակագրություն ===
2019 թվականի դեկտեմբերի 23-ի դրությամբ


== Նվաճումներ ==


=== Անհատական ===
Լիգա 2-ի ամսվա լավագույն ֆուտբոլիստ. օգոստոս 2016
Անգլիայի ֆուտբոլային լիգայի տարվա լավագույն ֆուտբոլիստ. 2018–19
Բրենտֆորդի տարվա լավագույն ֆուտբոլիստ. 2018–19


== Ծանոթագրություններ ==


== Արտաքին հղումներ ==
Մոպեի պաշտոնական Տվիտերի էջը
Մոպեի պաշտոնական Ինստագրամի էջը
Մոպեն transfermarkt-ում
Մոպեն soccerbase.com-ում
Մոպեն WhoScored.com կայքում
Մոպեն Բրայթոն ընդ Հոուվ Ալբիոնի պաշտոնական կայքում
Մոպեն Պրեմիեր Լիգայի պաշտոնական կայքում
Մոպեն ՈՒԵՖԱ-ի պաշտոնական կայքում
Մոպեն Ֆրանսիայի ֆուտբոլի ֆեդերացիայի կայքում Archived 2017-05-10 at the Wayback Machine.